**NOTĂ INFORMATIVĂ**

**la proiectul Hotărîrii Guvernului „Privind**

**aprobarea categoriilor de vîrstă ale deponenţilor**

**Băncii de Economii pentru plata sumei indexate**

**în anul 2015”**

În conformitate cu prevederile art.7 lit. b) al Legii nr.1530-XV din 12 decembrie 2002 privind indexarea depunerilor băneşti ale cetăţenilor în Banca de Economii, *Guvernul urmează să precizeze anual, în funcţie de sumele prevăzute în bugetul de stat pentru indexare, categoriile de cetăţeni ale căror depuneri se vor indexa.*

În Legea bugetului de stat pe anul 2015 pentru indexarea depunerilor băneşti la Banca de Economii sînt aprobate cheltuieli în mărime de 50 mil. lei.

În anul 2015 va continua plata sumelor indexate aferente etapei a doua, precum şi a sumelor neridicate de către beneficiarii de indexare în anii precedenți.

Luînd în considerare evoluția plăţii indexării în ultimii 3 ani, se estimează că în anul 2015 sumele solicitate de către beneficiarii de indexare la etapa a doua nu vor depăşi 70 la sută din sumele calculate. Reieșind din aceasta, conform deciziei Comisiei centrale pentru indexarea depunerilor băneşti ale cetăţenilor din 24 aprilie 2015, pentru plata sumei indexate la etapa a doua în anul 2015 au fost stabilite categoriile de vîrstă ale deponenţilor Băncii de Economii *născuţi în anii 1932-1934, pentru care suma totală calculată constituie 58,8 mil.lei,* inclusiv pentru cei născuţi în anul 1932 – 21,1 mil.lei, cei născuţi în anul 1933 – 17,9 mil.lei şi cei născuţi în anul 1934 – 19,8 mil.lei.

Concomitent, pentru achitarea sumelor indexate beneficiarilor anilor precedenţi, conform estimărilor, vor fi necesare mijloace băneşti în sumă de cca. 6 mil.lei.

În vederea executării Legii nr.1530-XV din 12 decembrie 2002 şi Legii bugetului de stat pe anul 2015, se propune spre examinare proiectul Hotărîrii Guvernului „Privind aprobarea categoriilor de vîrstă ale deponenţilor Băncii de Economii pentru plata sumei indexate în anul 2015”.

**Ministru**  **Anatol ARAPU**